Det er mange element som gjer seg gjeldande i forhold til vintervedlikehaldet – det er konkurranseutsett. Det me må vurdere, er sjølvsagt: Er elementa i anbodsutsetjinga gode nok? Vert dei kontrollerte godt nok? Som eg òg sa i eit tidlegare svar i dag, må me gå inn og sjå på om me har god nok kontroll med at dei forpliktingane som entreprenøren tek på seg, vert oppfylte. Så har eg òg sagt at me no innfører eit endra opplegg for vintervedlikehald på rv. 3 nord for Rena med aktiv salting, og at me skal evaluere det tiltaket etter sesongen for å sjå om det eventuelt skal utvidast, og om me kan finne andre og betre tiltak. Sjølvsagt ynskjer denne statsråden som alle andre statsrådar auka ramme til sitt område, og det er ingen tvil om at behova er store både på rv. 3 og elles i landet til auka samferdselsramme.